tttarun/llama2_hindi huggingface dataset:
महादेवी वर्मा और रामवृक्ष बेनीपुरी के रेखाचित्र हिन्दी के रेखाचित्र साहित्य के सशक्त उदाहरण हैं। चर्चा कीजिये।
उत्तर :
हल करने का दृष्टिकोण:
• भूमिका
• महादेवी वर्मा का रेखाचित्र साहित्य में योगदान
• रामवृक्ष बेनीपुरी का रेखाचित्र साहित्य में योगदान
• निष्कर्ष
हिन्दी रेखाचित्र की विकास यात्रा को प्रौढ़ता प्रदान करने में जिन दो साहित्यकारों का सर्वाधिक योगदान है वे महादेवी वर्मा और रामवृक्ष बेनीपुरी हैं। इन दोनों रचनाकारों ने यह काम रेखाचित्रों की परिमाण गत विपुलता के कारण नहीं बल्कि संवेदनात्मक एवं कलावत गहराई के कारण किया है।
महादेवी वर्मा के प्रमुख रेखाचित्र संग्रह है- 'अतीत के चलचित्र', 'स्मृति की रेखाएँ', 'पथ के साथी' और 'मेरा परिवार'। अपने इन संस्मरणात्मक रेखाचित्रों में महादेवी वर्मा ने अपने संपर्क में आने वाले शोषित व्यक्तियों दीन-हीन नारियों, साहित्यकारों, जीव-जंतुओं आदि का संवेदनात्मक चित्रण किया है। उनके रेखाचित्रों में बिंबात्मकता और सूक्तिमयता है। ये रेखा चित्र महादेवी वर्मा की असाधारण प्रतिभा, संयम एवं कलात्मक परिष्कार के द्योतक हैं।
हिन्दी के अप्रतिम गद्यकार रामवृक्ष बेनीपुरी का हिन्दी रेखाचित्र के विकास में अतुलनीय योगदान है। अपने रेखा चित्र संग्रह- 'लाल तारा', 'माटी की मूरतें', 'गेहूँ और गुलाब', 'मील के पत्थर' आदि के माध्यम से उन्होंने हिन्दी रेखाचित्र को संवेदनात्मक एवं वैचारिक गहराई तथा शिल्पगत उत्कर्ष प्रदान करने का काम किया।
'माटी की मूरतें' में उन्होंने गाँव के परिचितों के आत्मीय चित्र खींचे हैं। इस संग्रह के 'रजिया', 'बलदेव सिंह', 'सुभान खाँ' आदि रेखाचित्रों में अनुभूतिप्रवण आत्मीयता, स्मृतियों के माधुर्य, जीवन की तिक्तता आदि को अत्यंत सजीव भाषा में प्राणवान बनाया है।
'गेहूँ और गुलाब' के रेखाचित्र भौतिकता और आध्यात्मिकता के समन्वय पर बल देते हैं। 'मील के पत्थर' में मुख्यतः साहित्यकारों के रेखाचित्र हैं। यथार्थ के साथ कल्पना और भावुकता का समन्वय, विषय वैविध्य, शब्दों एवं वाक्यों का सहयोग रेखाचित्रों की ऐसी विशेषताएँ हैं जो उन्हें स्मरणीय बना देती हैं। अतः महादेवी वर्मा एवं रामवृक्ष बेनीपुरी के रेखाचित्र हिन्दी के रेखाचित्र साहित्य के सशक्त उदाहरण है।
निराला की कविताओं में प्रगति-चेतना मार्क्सवादी प्रभाव के कारण था। सतर्क विवेचना कीजिये।
उत्तर :
हल करने का दृष्टिकोण:
• भूमिका
• निराला की प्रगति चेतना पर मार्क्सवादी प्रभाव
• निष्कर्ष
निराला के काव्य-विकास को सामान्यतः तीन चरणों में विभक्त किया जाता है। पहला वर्ष 1920 से 1936, द्वितीय चरण वर्ष 1936 से 1950 तथा तृतीय चरण 1950 से 1961 तक। इनमें द्वितीय चरण की कविताओं में निराला में प्रगतिशील चेतना दिखाई देती है। इस चरण की कविताओं की सर्वप्रमुख विशेषता यथार्थवाद है।
कुकुरमुत्ता (प्रथम संस्करण), 'अजीमा', 'नये पत्ते' की कविताओं में जो व्यंग्य दिखाई देता है उनके भीतर निराला का सामाजिक यथार्थ का गहरा बोध छिपा हुआ है। 'कुकुरमुत्ता' में तो व्यंग्य की दोहरी मार है। इसमें एक ओर पूंजीपति वर्ग पर व्यंग्य है तो दूसरी ओर संकीर्ण प्रगतिशील दृष्टि पर। निराला की प्रगतिशील चेतना 'नये पत्ते' की 'कुत्ता भौंकने लगा', 'झिंगुर डरकर बोला', 'उछाल मारता चला गया', 'महगू मँहगा रहा' जैसी कविताओं में अपने चरम रूप में अभिव्यक्त हुई है।
निराला की उपर्युक्त प्रगतिशील चेतना को कई आलोचकों ने सीधे-सीधे मार्क्सवादी प्रभाव से जोड़कर देखा है। लेकिन ध्यातव्य है उनकी 1936 से पहले की कई कविताओं में भी प्रगतिशील दृष्टि मौजूद है। 'विधवा', 'भिक्षुक', 'तोड़ती पत्थर' आदि ऐसी ही कविताएँ हैं। अतः यह तो स्वीकार किया जा सकता है कि बाद में उन पर मार्क्सवादी चिंतन का कुछ प्रभाव पड़ा होगा लेकिन उनके प्रगतिशील चेतना से युक्त काव्य को मार्क्सवाद का परिणाम मानना उचित नहीं है।
भारत के रेखा मानचित्र पर निम्नलिखित सभी की अवस्थिति को अंकित कीजिये। अपनी क्यू.सी.ए. पुस्तिका में इन स्थानों का भौतिक/ वाणिज्यिक/ आर्थिक/ पारिस्थितिक/ पर्यावरण/ सांस्कृतिक महत्त्व को अधिक-से-अधिक 30 शब्दों में लिखिये।
उत्तर :
(i) गुरू शिखर (ii) भोर घाट  (iii) श्रवणबेलगोला (iv) कालीबंगन   (v) गंगा सागर 
(i) गुरू शिखरः गुरू शिखर राजस्थान के अरबुडा (Arbuda) पहाड़ों में, 1722 मी. की ऊँचाई पर अरावली पर्वतमाला की सबसे ऊँची चोटी है। यह पर्यावरणीय, सांस्कृतिक व आर्थिक रूप से महत्त्वपूर्ण स्थल है। यहाँ स्थित मांउट आबू में दिलवाड़ा जैन मंदिर, विष्णु मंदिर जैसे धार्मिक तीर्थ, समृद्ध वनस्पतियों एवं जीव-जंतुओं के कारण प्रमुख प्राकृतिक पर्यटन स्थल भी हैं। पर्यटन गतिविधियों के कारण यह स्थान राज्य में आय का एक प्रमुख स्रोत भी है।
(ii) भोर घाटः भोरघाट प्रायद्वीप भारत में स्थित पश्चिमी घाट श्रेणी के सहयाद्रि पर्वत का एक प्रमुख दर्रा है। महाराष्ट्र राज्य में कर्जत और खंडाला के बीच स्थित इस दर्रे से होकर मुंबई-पूना मार्ग गुजरता है। जो मुंबई को अन्य कई दक्षिण भारतीय राज्यों से जोड़ता है। इस प्रकार यह दर्रा जहाँ क्षेत्रीय संपर्क की दृष्टि से महत्त्वपूर्ण है। वहीं आर्थिक गतिविधियों में भी प्रमुख भूमिका निभाता है।
(iii) श्रवणबेलगोलाः श्रवणबेलगोला, कर्नाटक राज्य के हासन ज़िले में स्थित एक प्रमुख जैन तीर्थ स्थल है। श्रवणबेलगोला में ही स्थित भगवान बाहुबली की मूर्ति स्थित है। इसके अलावा यहाँ चंद्रगिरी पर्वत पर स्थित भद्रबाहु की समाधि व गुफाएँ भी हैं। 9वीं से 12वीं शताब्दी के अनेक शिलालेख व स्तंभलेख भी यहाँ अवस्थित हैं जो विभिन्न राजवंशों की जानकारी प्रदान करते हैं। इस प्रकार श्रवणबेलगोला का ऐतिहासिक व सांस्कृतिक पर्यटन स्थल के रूप में महत्त्वपूर्ण स्थान है।
(iv) कालीबंगनः कालीबंगन भारत के उत्तर-पश्चिम में राजस्थान के हनुमानगढ़ ज़िले में स्थित एक प्रमुख ऐतिहासिक स्थल है। यहाँ हड़प्पाकालीन संस्कृति से जुड़े कई प्राचीन अवशेष मिले हैं जैसे- पत्थर व कांच की चूड़ियाँ, मिट्टी के खिलौने, मवेशियों की हड्डियों के अवशेष, बैलगाड़ी की पहिये। यह स्थल हमें उस समय की राजनीतिक, आर्थिक व सामाजिक स्थिति की जानकारी प्रदान करने में महत्त्वपूर्ण भूमिका निभाता है।
(v) गंगा सागरः पश्चिम बंगाल के दक्षिण 24 परगना ज़िले में स्थित यह एक प्रमुख धर्मिक तीर्थ स्थान है। यहाँ पर गंगा नदी समुद्र में मिलती है, इसके अलावा इस स्थान पर कपिल मुनि का मंदिर भी स्थित है। इस स्थान को सागर द्वीप भी कहा जाता है। धार्मिक महत्त्व के अलावा इस द्वीप में ही रायल बंगाल टाइगर का प्राकृतिक आवास भी है। यहाँ मैंग्रोव के दलदल, जलमार्ग व नहरें भी हैं। इस प्रकार यह एक प्राकृतिक एवं पर्यावरणीय पर्यटन स्थल की दृष्टि से भी अत्यंत महत्त्वपूर्ण है।
भारत में लैटेराइट मिट्टी के वितरण और कृषि के लिये इसके विशिष्ट उपयोग पर प्रकाश डालिये।
उत्तर :
प्रश्न विच्छेद:
भारत में लैटेराइट मिट्टी के वितरण
लैटेराइट मिट्टी, कृषि के लिये किस प्रकार उपयोगी है।  
हल करने का दृष्टिकोण:
संक्षिप्त भूमिका लिखें।
लैटेराइट मिट्टी के बारे में बताइए।
भारत में लैटेराइट मिट्टी के वितरण को को स्पष्ट कीजिये।
लैटेराइट मिट्टी, कृषि के लिये किस प्रकार उपयोगी है, का उल्लेख कीजिये।
शब्द सीमा कम करने के लिये चित्र/माइंड मैप के साथ दर्शाइये।  
निष्कर्ष।
लैटेराइट मृदा का विकास उष्ण कटिबंधीय आर्द्र जलवायु प्रदेशों तथा मानसूनी प्रदेशों में होता है अर्थात् जिन क्षेत्रों में उच्च तापमान तथा भारी वर्षा होती है। अधिक तापमान के कारण लैटेराइज़ेशन की प्रक्रिया द्वारा सिलिका युक्त तत्त्वों एवं कार्बनिक पदार्थों का विघटन होता है। सिलिका, अधिक वर्षा के कारण बहकर तथा क्षारीय तत्व ह्यूमस के साथ घुलकर नीचे की परतों में चले जाते हैं अतः ऊपरी परत में एल्यूमीनियम व आयरन के ऑक्साइड होने के कारण यह मृदा ईंट जैसी लाल रंग की होती है।
दक्षिण भारत, मध्य प्रदेश और बिहार के पठारों के उच्च स्थलों पर लैटेराइट मृदा के निक्षेप पाए जाते हैं। भारत में लैटेराइट मृदा मुख्यतः तमिलनाडु के पहाड़ी भागों (त्रिचनापल्ली ज़िले में) और निचले क्षेत्रों, कर्नाटक के कुर्ग ज़िले, केरल राज्य के चौड़े समुद्र तट, महाराष्ट्र के रत्नागिरी ज़िले, पश्चिमी बंगाल के लैटराइट व ग्रेनाइट पहाड़ियों के बीच तथा उड़ीसा के पठार, राजमहल पहाड़ी क्षेत्रों, छोटा नागपुर पठार, असम के पहाड़ी क्षेत्रों तथा मेघालय के पठारों में पाई जाती है। यह मृदा रबड़ और काॅफी के लिये सबसे अच्छी मानी जाती है। इस मिट्टी में मुख्यतः चाय, कहवा, रबड़, सिनकोना, काजू, मोटे अनाज व मसालों की कृषि की जाती है। भारत में इन कृषि फसलों के उत्पादन के महत्त्व को निम्नलिखित बिंदुओं के माध्यम से समझा जा सकता है:
चाय: भारत में चीन के बाद सबसे अधिक चाय का उत्पादन किया जाता है। चाय एक प्रकार की बागानी फसल है जिसकी कृषि हेतु उष्ण एवं उपोष्ण कटिबंधीय जलवायु, 24°C-30°C तापमान व 150-250 CM वर्षा की आवश्यकता होती है अर्थात् लैटेराइट मृदा प्रधान क्षेत्र इसकी कृषि हेतु महत्त्वपूर्ण होते हैं। भारत में असम, पश्चिम बंगाल, तमिलनाडु में नीलगिरी पहाड़ियाें तथा केरल में चाय की कृषि की जाती है।
रबड़: रबड़ विश्व की प्रमुख व्यावसायिक फसलों मे से एक है। इसका प्रयोग मोटर ट्यूब, टॉयर, वॉटर प्रूफ कपड़े, जूते एवं विभिन्न प्रकार के दैनिक उपयोग में होता है। भारत का रबड़ उत्पादन में विश्व में चौथा स्थान है। भारत में मुख्य रूप से यहाँ की मृदा (लैटेराइट) व जलवायुवीय विशेषताओं के कारण यह विशेषकर कर्नाटक, केरल व तमिलनाडु क्षेत्रों में उत्पादित की जाती है।
मसाले: मसाले, उष्णकटिबंधीय जलवायु प्रदेशों में की जाने वाली प्रमुख बागानी फसल है। भारत, मसाला उत्पादन करने वाले अग्रणी देशों में शामिल है। भारत में विभिन्न प्रकार के मसाले जैसे- काली मिर्च, दाल चीनी, लौंग, इलायची, अदरक, हल्दी आदि का उत्पादन किया जाता है। इन फसलों के लिये गहरी व अच्छी किस्म की लैटैराइट व दोमट मृदा की आवश्यकता होती है। भारत में कर्नाटक, केरल, आंध्रप्रदेश व तमिलनाडु राज्य में इसकी कृषि की जाती है। आंध्र प्रदेश मसाला उत्पादन में अग्रणी राज्य है।
इस प्रकार भारत में लैटेराइट मृदा, उपर्युक्त व्यावसायिक एवं वाणिज्यिक फसलों के उत्पादन दृष्टि से यह अत्यंत उपयोगी है। इन फसलों के उत्पादन से न केवल नियार्त को प्रोत्साहन मिला है बल्कि यह संबंधित क्षेत्र के आर्थिक-सामाजिक विकास हेतु अत्यधिक महत्त्वपूर्ण व उपयोगी है।
क्या अवहट्ट को स्वतंत्र भाषा मानना उचित है? इस प्रश्न का तार्किक उत्तर देते हुए अवहट्ट की शब्दकोशीय विशेषताओं को रेखांकित कीजिये।
उत्तर :
हल करने का दृष्टिकोण:
• भूमिका
• अवहट्ट को स्वतंत्र भाषा मानने के पीछे तर्क
• अवहट्ट की शब्दकोशीय विशेषताएँ
अवहट्ट शब्द संस्कृत शब्द 'अपभ्रष्ट' का तद्भव रूप है। इस संबंध में एक समस्या यह है कि अपभ्रंश और अवहट्ट दोनों शब्द समानार्थी हैं क्योंकि दोनों ही भ्रष्ट भाषा को व्यक्त करते हैं। इसलिए स्वाभाविक रूप से प्रश्न उठता है कि क्या अवहट्ट अपभ्रंश से अलग एक स्वतंत्र भाषा है? यह समस्या इसलिये और भी जटिल हो जाती है क्योंकि उस काल के जितने भी कवियों और विद्वानों ने तत्कालीन भाषाओं के नाम गिनाए हैं, उन्होंने या तो अपभ्रंश का नाम लिया है या अवहट्ट का; किसी ने भी इन दोनों का नाम एक साथ नहीं लिखा। इससे यह संभावना प्रतीत होने लगी कि ये दोनों नाम एक ही भाषा के हैं, जिनमें से कहीं किसी एक का प्रयोग होता है और कहीं दूसरे का।
आधुनिक भाषा वैज्ञानिकों के अनुसंधानों से अब यह साबित हो चुका है कि अबहट्ट केवल एक भाषिक शैली नहीं बल्कि एक स्वतंत्र भाषा है।‌‌‍ इस भाषा का काल लगभग 9वीं से 11वीं शताब्दी के बीच स्वीकार किया गया है। साहित्य प्रयोग की दृष्टि से या भाषा चौदहवीं शताब्दी तक दिखाई देती है। 'संदेशरासक' एवं 'कीर्तिलता' इस भाषा से संबंधित दो प्रमुख रचनाएँ हैं।
अवहट्ट की शब्दकोशीय विशेषताएँ इस प्रकार हैं:
तद्भव शब्दों की संख्या सबसे अधिक है जो प्रक्रिया अपभ्रंश में तेज़ी से आरंभ हुई थी वह अवहट्ट में भी चलती रही। उदाहरण के लिये- दिटि्ठ, लोयण इत्यादि।
देशज शब्दों का काफी अधिक विकास इस काल में दिखाई देता है- खिखणी (लोमड़ी), गुंडा, हांडी जैसे देशज शब्द इसी युग में विकसित हुए हैं।
विदेशी शब्द अपभ्रंश की तुलना में काफी बढ़ गए हैं। यह सभी शब्द अरबी फारसी और तुर्की परंपरा के हैं। जैसे-कसीदा, खुदा, चाबुक इत्यादि।
तत्सम शब्द भी अपभ्रंश के अंत में पुनः आने लगे थे। यही प्रवृत्ति अवहट्ट में भी बनी रही। उदाहरण के लिये- उत्तम, कटाक्ष, पृथ्वी इत्यादि।
'ज़िंदगी का अभाव और संघर्ष ही नागार्जुन के काव्य-संसार की जलवायु है और विक्षोभ उनकी कविता का केंद्रीय स्वर।' इस कथन के आलोक में नागार्जुन के काव्य-कर्म पर विचार कीजिये।
उत्तर :
हल करने का दृष्टिकोण:
• भूमिका 
• नागार्जुन के काव्य कर्म पर विवेचन
• निष्कर्ष
नागार्जुन के काव्य का मूल्यांकन करते हुए प्रगतिवादी आलोचकों ने नागार्जुन को मार्क्सवादी विचारधारा का प्रतिष्ठापरक कवि मानते हुए क्रांति चेतना को उनकी कविता का केंद्रीय स्वर माना है। लेकिन कुछ आलोचकों के मत में नागार्जुन के कव्यकर्म का मूल आधार मार्क्सवाद नहीं बल्कि उनके अपने जीवन का अभाव और संघर्ष है और उनकी कविता का केंद्रीय स्वर विद्रोह और क्रांति नहीं बल्कि विक्षोभ है जो मानवीय जीवन मूल्यों में आस्था रखने वाले किसी भी कवि की कविता का सहज स्वभाव होता है।
वस्तुत: नागार्जुन के काव्य में उनके जीवनगत अभाव और संघर्ष के कई संदर्भ मौजूद हैं। एक उदाहरण द्रष्टव्य है -
"मानव होकर मानव के ही चरणों में मैं रोया।
दिन बागों में बीता रात को पटरी पर मैं सोया।
कभी घुमक्कड़ यार दोस्त से मिलकर कभी अकेले -
एक-एक दाने की खातिर सौ-सौ पापड़ बेले।"
नागार्जुन के काव्य में सैद्धांतिक आग्रह से इतर ऐसी कई आत्मभिव्यक्तियाँ उपस्थित हैं । 'रवि ठाकुर' कविता में नागार्जुन ने अपने जीवन के हालातों का हवाला देते हुए लिखा है-
"पैदा हुआ था मैं-
दीन-हीन-अपठित किसी कृषक कुल में
आ रहा हूँ पीता अभाव का आसव ठेठ बचपन से
कवि! मैं रूपक हूं दबी हुई दूब का
हरा हुआ नहीं कि चरने दौड़ते।।
जीवन गुजरता प्रतिपल संघर्ष में।।"
जीवन का यह दुख अभाव नागार्जुन की कविता में बार-बार उभरता है- सामाजिक तथ्य के रूप में नहीं बल्कि सघन अनुभव के रूप में पिता और पति के रूप में अपने कर्तव्यों का सम्यक निर्वाह न कर पाने की व्यथा अपराध बोध के रूप में छलक कर कविता बन गई है-
हृदय में पीड़ा, दृगों में लिए पानी
देखते पथ काट दी सारी जवानी!
नागार्जुन के काव्य में व्यक्तिगत अभावों और संघर्षों का विस्तार सामाजिक अन्याय, गरीबी और शोषण तक होता है और उनकी कविता परिवर्तन और न्याय की चेतना के लिए पाठक के मन को समाज को संस्कारित करती है। उनकी कविताओं में हिंसक क्रांति का स्वर भी सुनाई अवश्य देता है पर वह उनकी कव्यानुभूति का मूल भाव नहीं है।
इस प्रकार इस मत से सहमत हुआ का सकता है कि ज़िंदगी का अभाव और संघर्ष ही नागार्जुन के काव्य संसार की जलवायु है और विक्षोभ उनकी कविता का केंद्रीय स्वर है।
मुक्तिबोध की काव्यभाषा पर प्रकाश डालिए।
उत्तर :
हल करने का दृष्टिकोण:
भूमिका
मुक्तिबोध की काव्यभाषा पर संक्षिप्त टिप्पणी
निष्कर्ष
मुक्तिबोध मूलतः प्रगतिवादी कवि हैं। प्रगतिवादी चिंतन में कविता की 'वस्तु' और 'रूप' में वस्तु को प्राथमिक और रूप को गौण माना गया है किंतु एक सर्जक के रूप में मुक्तिबोध प्रगतिवादी अनुशासनों का अतिक्रमण करते हैं। मुक्तिबोध की मुख्य चिंता विचार वह अनुभव की दुनिया को एक प्रभावशाली रूप-विधान में मूर्त करने की है, जिसका एक महत्वपूर्ण अनुषंग भाषा है।
मुक्तिबोध की काव्यभाषा प्रगतिवादी कवियों से भिन्न एवं विशिष्ट है। उनकी काव्यभाषा की पहली विशिष्टता उसकी एकरूपता है। वे अपनी संपूर्ण काव्य-यात्रा में भाषा के एक निश्चित विधान का सहारा लेते हैं। लेकिन, एक निश्चित ढाँचे के भीतर मुक्तिबोध की भाषा की अनेक तहें हैं।
वस्तुतः मुक्तिबोध की काव्यभाषा की प्रकृति बीहड़ है। अंधकार और प्रकाश, फूलों की महक और हिंसक पशुओं की डरावनी आवाजें, झरने और गुफाएँ, स्वप्न और संघर्ष, दमन और क्रांति जैसी विरोधी स्थितियों को मुक्तिबोध अपनी भाषा के द्वारा काव्यवस्तु में रूपांतरित करते हैं।
मुक्तिबोध की काव्यभाषा में संस्कृत, उर्दू, अंग्रेजी और मराठी के शब्दों का भरपूर प्रयोग हुआ है। किंतु उनकी भाषा की प्रकृति मूल रूप से संस्कृतनिष्ठ है। लेकिन वे तत्सम शब्दों के साथ विजातीय शब्दों को रखकर भाषा की अभिजात्यता को तोड़ते हैं। जैसे-
उदयंभरि बन अनात्म बन गए
भूतों की शादी में कनात से तन गए
नए विशेषणों एवं क्रियापदों के प्रयोग के द्वारा मुक्तिबोध ने काव्यभाषा को ताजगी दी है। कुछ विशेषण दृष्टव्य हैं- अपाहिज पूर्णताएँ, तिलस्मी चाँद, चिलचिलाते फासले आदि। कुल मिलाकर मुक्तिबोध की काव्य भाषा पारंपरिक नहीं है। उन्होंने एक नई काव्यभाषा की खोज की है और यह उनकी सृजनात्मकता का ठोस प्रमाण है।
निम्लिखित गद्यांश की सप्रसंग व्याख्या कीजिये:
उत्तर :
हल करने का दृष्टिकोण:
संदर्भ एवं प्रसंग
व्याख्या
विशेष सौंदर्य
संदर्भ एवं प्रसंग: प्रस्तुत गद्यांश मोहन राकेश के नाटक 'आषाढ़ का एक दिन' के तृतीय अंक से लिया गया है। यह कालिदास के लंबे कथन का हिस्सा है, जिसमें वह मल्लिका के सम्मुख उसके द्वारा किये गए कार्यों का स्पष्टीकरण दे रहा है।
व्याख्या: कालिदास कहता है कि वह सुविधाएँ प्राप्त करने और महान कहलाने के लिये एक ऐसे क्षेत्र में प्रवेश कर गया जहाँ उसका अधिकार नहीं था। इस प्रकार अनिश्चित क्षेत्र में जाने के कारण वह अपने मूल क्षेत्र अर्थात् रचनाकर्म से दूर हट गया और अब वह जब भी आत्मावलोकन करता है तो उसे अपने क्षेत्र में न होने की पीड़ा परेशान करती है।
रचनात्मक सौंदर्य:
कालिदास यहाँ रचनाकार का प्रतीक है। आधुनिक युग में भी रचनाकार अपना मूल रचनाकर्म छोड़कर महत्ता व सुविधाओं को स्वीकार कर लेते हैं। जो कई बार उनकी उस रचनाधर्मिता को ही नष्ट कर देता है, जिसके कारण उसे वह पद व सम्मान प्राप्त हुआ था।
इन पंक्तियों से स्पष्ट होता है कि सत्ता का मोह सृजनशीलता को किस तरह पथभ्रष्ट कर देता है।
संवाद अत्यधिक लंबा है किंतु उसका आंतरिक तनाव पाठक को आस्वादन प्रक्रिया से वंचित नहीं होने देता है।
तत्समी भाषा के कारण ऐतिहासिकता बनी हुई है परंतु बोधगम्यता में कोई कमी नहीं आई है।
"छायावाद स्थूल के प्रति सूक्ष्म का विद्रोह है।" कथन की विवेचना करें।
उत्तर :
हल करने का दृष्टिकोण:
भूमिका
कथन के पक्ष में तर्क
निष्कर्ष
डॉ. नगेंद्र ने छायावाद को "स्थूल के प्रति सूक्ष्म का विद्रोह" कह कर व्याख्यायित किया है। इस व्याख्या में निहित तर्क को दो आधारों पर समझा जा सकता है- संवेदना एवं शिल्प।
संवेदना के स्तर पर स्थूल का तात्पर्य है- द्विवेदी युगीन सामाजिकता। द्विवेदी युग में समाज के स्तर पर नवजागरण की चेतना व्यापक रुप से दिखाई दे रही थी किंतु व्यक्ति की वैयक्तिकता का हनन हो रहा था। स्वतंत्रता और समानता के मूल्य सांस्कृतिक स्तर पर विकसित हो रहे थे पर वे सभी या तो संपूर्ण समाज को इकाई मानकर चलते थे या किसी विशेष वर्ग को। कोई भी सांस्कृतिक आंदोलन पहले बाहरी, व्यापक व स्थूल स्तरों पर विकसित होता है तथा धीरे-धीरे आंतरिक एवं सूक्ष्म स्तरों पर व्यक्त होने लगता है।
भारतेंदु युगीन नवजागरण पूर्णत: राजनीतिक व आर्थिक पक्षों पर केंद्रित था। द्विवेदी युगीन नवजागरण उसकी तुलना में सूक्ष्म हुआ किंतु व्यक्ति के स्तर तक नहीं पहुँचा। छायावाद में नवजागरण का अगला तथा सूक्ष्म रूप व्यक्त होता है तथा नवजागरण की चेतना व्यक्ति और उसके भावों को मूल इकाई के स्तर पर धारण कर लेती है।
शिल्प के स्तर पर भी छायावादी काव्य स्थूल के प्रति सूक्ष्म का विद्रोह है। द्विवेदी युग में शिल्प की जो अभिधात्मक एवं इतिवृत्तात्मक संरचना विकसित हुई थी वह काफी स्कूल थी। छायावादी कविता अपनी अनुभूतिपरकता एवं तन्मयता के कारण ऐसे शिल्प को धारण नहीं करती। वह बाहरी जगत के स्थान पर व्यक्ति के भीतरी जगत को कविता का विषय बनाती है। ऐसे विषयों के लिए आवश्यक हो जाता है कि प्रतीकात्मक एवं लाक्षणिक शिल्प संरचना स्वीकार की जाए। इसी दृष्टि से इस शिल्प को द्विवेदी युग के अभिधात्मक शिल्प की तुलना में सूक्ष्म कहा जाता है।
छायावाद शब्द के अर्थ के संबंध में विद्वानों ने विभिन्न मत दिया है परंतु छायावाद की कोई एक निश्चित परिभाषा कभी तय ना हो सकी। स्वच्छंदतावाद समीक्षक डॉ नगेंद्र ने इसे स्थूल के प्रति सूक्ष्म का विद्रोह कह कर छायावाद की सकारात्मक व्याख्या के की है।
"कृष्ण काव्यधारा ने समाज को वात्सल्य व श्रृंगार की कोमल जीवंत भावनाओं में डुबाकर जीवन को सरस बना दिया।" कृष्णा काव्यधारा की शिल्पगत विशेषताओं की चर्चा करते हुए कथन की समीक्षा करें।
उत्तर :
हल करने का दृष्टिकोण:
• भूमिका
• कृष्ण काव्य धारा की शिल्पगत विशेषताएँ
• निष्कर्ष
भक्ति काल की सगुण भक्ति धारा में कृष्ण काव्य को विशेष महत्व है। कृष्ण भक्ति के प्रचार में वल्लभाचार्य के 'शुद्धाद्वैत दर्शन' तथा 'पुष्टिमार्ग' का बहुत बड़ा योगदान रहा है। सूरदास, परमानंद दास,.कुंभनदास, कृष्णदास, नंददास, चतुर्भुजदास, छीतस्वामी और गोविंदस्वामी इस धारा के प्रमुख कवि हुए हैं। यह काव्य धारा लोकरंजन की दृष्टि से अत्यंत महत्वपूर्ण मानी जाती है।
शिल्पगत विशेषताएँ
काव्य रूप: कृष्ण काव्यधारा का काव्य प्रेम की गहन अनुभूतियों का काव्य है। अनुभूति की गहनता एवं तीव्रता के कारण इन कवियों की रचनाएँ प्रमुख रूप से मुक्तक में मिलती हैं। हालाँकि कुछ काव्य प्रबंधात्मक भी हैं पर यह प्रवृत्ति इस काव्यधारा में काफी कम है।
भाषा: इस काव्य धारा के भावों की सरस अभिव्यक्ति ब्रजभाषा में हुई है। इनकी ब्रज की मधुरता विलक्षण है। इस काव्यधारा की सफलता का परिणाम यह हुआ कि रीतिकाल में ब्रजभाषा एकमात्र काव्य भाषा बन गई।
छंद: इस काव्यधारा के कवियों ने दोहा, कवित्त, सवैया आदि छंदों का प्रयोग किया है। पदों का प्रयोग इस काव्यधारा की एक विशिष्ट पहचान है। इन कवियों में लयात्मकता तथा संगीतात्मकता के प्रति एक गहरा लगाव दिखता है।
अलंकार: अलंकारों का यहाँ भरपूर प्रयोग हुआ है। विशेषत: उपमा, रूपक, उत्प्रेक्षा आदि का। इन कवियों ने श्रृंगार व वात्सल्य पर आधारित लीलाओं को विभिन्न अलंकारों के माध्यम से नए-नए रूप में प्रस्तुत करने का प्रयास किया है।
प्रतीक: इन कवियों ने प्रतीकों का सफल प्रयोग किया है। एक खास अर्थ में देखा जाए तो कृष्ण ब्रह्म के एवं गोपियाँ आत्मा की प्रतीक हैं।
बिंब: चूँकि इस काव्यधारा की सभी कविताएँ कृष्ण की लीला पर आधारित हैं अतः है इनमें बिंबात्मकता की प्रवृत्ति बहुत प्रबल है। उदाहरण के लिये निम्नलिखित पंक्ति में बालक कृष्ण का सुंदर दृश्य है:
"मैया कबहि बढ़ैगी चोटी
कीति बार मोहि दूध पियत भई यह, अजहूं है छोटी।"
निष्कर्षत: हम कह सकते हैं कि कृष्ण काव्य धारा का ने सामाजिक संक्रमण के तनाव में भी समाज को वात्सल्य व श्रृंगार की कोमल जीवंत भावनाओं में डूबा कर जीवन को सरस बना दिया। आचार्य शुक्ल के शब्दों में कहें तो इन्होंने समाज में 'जीने की चाह' को बनाए रखने में काफी योगदान दिया।
दलित विमर्श के परिप्रेक्ष्य में गोदान का मूल्यांकन करें।
उत्तर :
हल करने का दृष्टिकोण:
• भूमिका
• गोदान में दलित विमर्श के बिंदु
• निष्कर्ष
कोई भी अच्छी साहित्यिक कृति कालबद्ध नहीं होती बल्कि काल परिवर्तन के साथ नए तरीके से अर्थवान होती चलती है। जैसे-जैसे समाज का दृष्टिकोण बदलता है वैसे-वैसे हर ऐतिहासिक रचना का पुनर्मूल्यांकन उस नई विचार दृष्टि के आलोक में होता है। नारी विमर्श और दलित विमर्श वर्ष 1960 के बाद तेज़ी से साहित्य में उभरे हैं, जिन्होंने साहित्य के संपूर्ण इतिहास का पुनर्लेख अपने नज़रिए से करने की कोशिश की है। ऐसे में यह लाज़मी है कि गोदान को भी इन विमर्शों के नज़रिए से पुनर्मूल्यांकन का विषय बनाया जाए।
गोदान में दलित विमर्श के बिंदु
दलित विमर्श के समर्थकों ने प्रेमचंद्र को कटघरे में खड़ा किया है क्योंकि उन्हें लगता है कि प्रेमचंद जातिवादी चेतना से मुक्त नहीं थे। 'रंगभूमि' और 'कफ़न' में उनका यह पक्ष प्रबल रूप से प्रस्तुत हुआ है। गोदान भी इसका अपवाद नहीं है गोदान में कहीं-कहीं जातीय शब्दों का प्रयोग इस प्रकार से किया गया है कि जाति अंतराल साफ नज़र आता है। उदाहरणार्थ- रूपा एक स्थान पर सोना को कुछ इस प्रकार चिढ़ाती हैं
"रूपा ने उंगली मटका कर कहा- ए राम, सोना चमार- ए राम सोना चमार।"
इसी प्रकार पंडित दातादिन निम्न जातियों के प्रति कुछ इस प्रकार जहर उगलते हुए नजर आते हैं,
"नीच जात जहां पेट भर रोटी खाई और टेढ़े चले, इसी से तो सास्तरों में कहा है नीच जात लतियाए अच्छा।"
वस्तुतः प्रेमचंद को इन तथ्यों के आधार पर जातिवादी कहना बेहद गलत होगा। पंडित दातादिन एक जातिवादी व्यक्ति हैं इसलिए उसके मुँह से ऐसी बात कहलवाना कथानक योजना की दृष्टि से स्वाभाविक है। रूपा के माध्यम से यह कथन इसलिए कहलाया गया है ताकि वह दिखा सके कि बच्चों के समाजीकरण की प्रक्रिया में ही उनके मन में जातिवादी पूर्वाग्रह जहर की तरह घुल जाते हैं और मासूम बच्चे जो जाति का अर्थ भी नहीं समझते जातिगत पूर्वाग्रहों से निर्मित भाषा का प्रयोग करने लगते हैं।
प्रेमचंद की जाति दृष्टि देखनी हो तो सिलिया का प्रशन ज्यादा महत्त्वपूर्ण है। मातादीन और सिलिया का अंतर्जातीय प्रेम प्रसंग तत्कालीन गांधीवादी परिणाम है। जिसके अंतर्गत महात्मा गांधी लगातार अंतर्जाति विवाह को प्रोत्साहन दे रहे थे।
इस प्रकार सिलिया के परिवार का विद्रोही तेवर उस समय उभरती हुई दलित चेतना का परिणाम है जो डॉ अंबेडकर आदि दलित चिंतकों के नेतृत्व में पनप रही थी।
हिन्दी भाषा एवं लिपि के विकास में 'नागरी प्रचारिणी सभा' के योगदान पर प्रकाश डालिए।
उत्तर :
हल करने का दृष्टिकोण:
• भूमिका
• हिन्दी भाषा एवं लिपि के विकास में नागरी प्रचारिणी सभा का योगदान
• निष्कर्ष
श्यामसुंदर दास, रामनारायण मिश्र तथा ठाकुर शिवकुमार सिंह ने हिन्दी भाषा, साहित्य तथा देवनागरी लिपि की उन्नति, प्रचार एवं प्रसार के लिए सन् 1893 ई. में 'नागरी प्रचारिणी सभा' की स्थापना काशी में की। सभा के प्रयासों से उत्तर प्रदेश (तत्कालीन संयुक्त प्रांत) में नागरी के प्रयोग की अनुमति मिली और सरकारी कर्मचारियों के लिए हिन्दी और उर्दू दोनों भाषाओं का ज्ञान अनिवार्य कर दिया गया। सभा ने अपने स्थापना काल से ही इस बात पर ध्यान दिया की प्राचीन विद्वानों के हस्तलेख जो नगरों और देहातों में नष्ट हो रहे थे, उनका उद्धार किया जाए।
सभा ने हिन्दी शब्द सागर, हिन्दी विश्वकोश, वैज्ञानिक शब्दावली आदि का प्रकाशन किया हिन्दी शब्द सागर में लगभग एक लाख शब्द हैं जिन्हें कोशबद्ध करने में अनेक विद्वानों ने योगदान दिया। विश्वकोश 12 खंडों में प्रकाशित है। काशी नागरी सभा ने पंडित कामता प्रसाद गुरु तथा आचार्य किशोरी दास बाजपेई द्वारा लिखित व्याकरण का भी प्रकाशन किया। हिन्दी पत्रकारिता के क्षेत्र में जहाँ 'सरस्वती' पत्रिका को आरंभ करने का श्रेय सभा को है वहीं अपने आरंभ से लेकर आज तक शोध पत्रिका 'नागरी प्रचारिणी पत्रिका' का भी प्रकाशन करती आ रही है। इसने हिन्दी के प्रचार-प्रसार हेतु अखिल भारतीय हिन्दी साहित्य सम्मेलन का संगठन एवं आयोजन भी किया।
सभा की यह प्रवृत्ति प्रारंभ से ही रही है कि विभिन्न विषयों के उत्तम ग्रंथों के प्रकाशन पर वह प्रतिवर्ष पुरस्कार एवं स्वर्ण, रजत पदक ग्रंथकर्ताओं को देती आ रही है। अपनी जैसी संस्थाओं से संबंध स्थापित करना, हिन्दी पढ़ने के लिए छात्रवृत्ति देना, हिन्दी के संकेत शॉर्ट हैंड शिक्षा देना गोष्ठियों का आयोजन आदि सभा की प्रवृतियाँ हैं। इस प्रकार हिन्दी भाषा एवं देवनागरी लिपि के विकास में सभा का योगदान अत्यंत महत्वपूर्ण है।